ईपीएलः डिफेन्डिङ च्याम्पियन विराटनगरको कठिन जित
डिफेन्डिङ च्याम्पियन विराटनगर वारियर्सले टीभीएस एभरेष्ट प्रिमियर लिग (ईपीएल) को उपाधि रक्षा अभियान ललितपुर प्याट्रियट्स माथि ३ विकेटको विजय हात पार्दै सुरु गरेको छ ।
काठमाडौँ — डिफेन्डिङ च्याम्पियन विराटनगर वारियर्सले टीभीएस एभरेष्ट प्रिमियर लिग (ईपीएल) को उपाधि रक्षा अभियान ललितपुर प्याट्रियट्स माथि ३ विकेटको विजय हात पार्दै सुरु गरेको छ ।त्रिवि क्रिकेट मैदानमा पहिलो दिनको खेलमा टस जित्दै ललितपुरले निर्धारित २० ओभरमा ९ विकेट गुमाइ १०४ रन बनाएको थियो । करण केसीले १९ बलमा अविजित ३६ रन बनाएपछि विराटनगरले १ बल अगाडि लक्ष्य पुरा गर्‍यो । प्लेयर अफ दि म्याच उनले एक चौका र ३ छक्का प्रहार गरे । अन्तिम ३ ओभरमा करणले प्रत्येक ओभर १/१ छक्का प्रहार गरेका थिए । उनीसँगै नेदरल्यान्ड्सका पाउल भान मिकेरेन ९ रनमा अविजति रहे । आसिफ शेख १९, कप्तान पारस खड्का ८, स्मित पटेल १, रोयलो भान् डेर मेर्बी शुन्य, अनिल साह ११ र सुमित महर्जन ८ रनमा आउट भएका थिए । हरिबहादुर चौहान पनि ४ रनमा आउट भएपछि पराजयको नजिक पुगेको विराटनगरलाई करण र भान मिकेरेनले उकासेका थिए । ललितपुरका गौरव तोमारले ३, सन्दीप लामिछानेले २ र ललितनारायण राजवंशीले १ विकेट लिए ।यसअघि ललितपुरबाट कप्तान ज्ञानेन्द्र मल्लले ४९ रन बनाएका थिए । अन्तिम ओभरमा आउट भएका उनले ५२ बल खेली ३ चौका र २ छक्का प्रहार गरे । सन्नी पटेल २० र पवन सर्राफ ४ रनमा आउट भए । करण र भान डेर मार्वीले २/२ तथा बसन्त रेग्मी, स्मित पटेल र पारस खड्काले १/१ विकेट लिए । 